
קוצר רוח

צבי ויינגרטן

לשבת פרשת וארא
משה פונה (בשם ה'), בתחילת הפרשה, לבני ישראל ומבטיח להם את הגאולה. אלא שמדבריו ומריבוי הפעלים ("והוצאתי אתכם... והצלתי אתכם... וגאלתי אתכם... ולקחתי אתכם... והבאתי אתכם..." – ושלכבודם אנו שותים בליל הסדר) ניתן להבין שהגאולה לא תבוא ברגע. היכבדות העבודה היא חלק מתהליך מתמשך. אך בני ישראל לא מוכנים לקבל זאת:
"ולא שמעו אל משה מקצר רוח ומעבודה קשה". 
בעל הטורים מזהה שהמילה "מקֹצר" נכתבה בכתיב חסר, וכשהוא נסמך על המדרש (שמופיע, בין השאר, בפסיקתא זוטרתא), הוא מסביר שהגימטריה של "מקצר" הוא 430. זהו מניין השנים של מושב בני ישראל במצרים (על פי שמות יב, מ) – "וּמוֹשַׁב בְּנֵי יִשְׂרָאֵל אֲשֶׁר יָשְׁבוּ בְּמִצְרָיִם שְׁלֹשִׁים שָׁנָה וְאַרְבַּע מֵאוֹת שָׁנָה". 

לוּ הייתה לכם יכולת תגובה, אני משער שהייתם מוחים בתוקף: המסורת מספרת על ארבע מאות שנה מלידת יצחק, מאתיים ועשר (מניין רד"ו) מהירידה הפיזית למצרים.
 החכמים יסבירו בניחותא (ע"פ רש"י) שמדובר בארבע מאות שלשים שנה מהגזירה בברית בין הבתרים.

אותו קטע מדרשי, שעליו נסמך בעל הטורים, ממשיך ומסביר ש-430 שנים אלה היו למעשה רק 210 שנה לקורא החיצוני, אולם קוצר רוחם של בני ישראל גרם לכל חילוף עונה להיראות כתחילתה של שנה חדשה. בכך, מסביר המדרש מהו "קוצר רוח" לדעתו – ציפייה למשהו אחר, לשינוי לטובה שיוציא אותי מהבוץ. בני ישראל לא מוכנים לקבל את דברי משה.
התרגום/פירוש המיוחס ליונתן בן עוזיאל, מפרש את המילים "מקוצר רוח" – "מקפידות רוחא", כלומר, בני ישראל שבאותו דור היו מהירים לכעוס. רש"י גם הוא מרמז לכך ומביא טעם להתנהגותם, "כל מי שהוא מיצר, רוחו ונשימתו קצרה ואינו יכול להאריך בנשימתו" – עם ישראל מיצר כעת, בשל העבודה הקשה שגזר עליהם פרעה (בעקבות דבריו האחרונים של משה) ולכן "אין כוח" לשמוע את דבריו של משה.

מבחינה מסוימת דברי המדרש (שרמז להם בעל הטורים) ודברי רש"י, בוחנים את המצב מזוויות ראייה הפוכות – רש"י מדבר על ההווה הקשה כסיבה לחוסר ריכוזם של ישראל בחדשות המרנינות, המדרש מדבר על הציפייה קצרת-הרוח לעתיד טוב כמה שמונע מישראל לקבל את בשורת הגאולה האיטית.
ישנו הסבר שלישי, שמופיע במכילתא דר' ישמעאל, מדרש התנאים לספר שמות. ר' יהודה בן בתירה מביע שם תמיהה על התנהגותם של עם ישראל, "וכי יש לך אדם שהוא מתבשר בשורה טובה ואינו שמח? נולד לך בן זכר רבך מוציאך לחירות ואינו שמח? – אם כן, למה נאמר ולא שמעו אל משה?!", ותשובתו: "אלא שהיה קשה בעיניהם לפרוש מעבודה זרה".

עבודה זרה היא הפיכת הא-ל לצפוי, למוכתב, למוגדר. הא-ל, בראייה מעין זו, איננו כל יכול אלא בעל תפקיד – אל גשם, אל מלחמה, אלת אהבה. את העקידה הסבירו בחסידות איז'ביצא כמיועדת לשבור את הקיבעון שמנסים לבנות סביב הא-לוהות – א-לוהים יכול להיות רחמן, ובאותה מידה לומר לך להקריב את הבן שלך, ובאותה מידה למנוע ממך את המעשה ברגע האחרון. עבודה זרה איננה בהכרח פסלי עץ וחמר; עבודה זרה היא השלכת העבר על ההווה כמחייבת.

אנשים שמצפים לגאולה, כבני ישראל בשעבוד מצרים, נאחזים בתקוות הקטנות. המדרש מספר שלכל אחד מבני ישראל הייתה מגילה קטנה שהיו בה כל ההבטחות לגאולה, ובכל שבת, עת היו נחים מהעבודה, שלפו את המגילות ממחבואם, קראו את המגילות והניחו לנפשם. גאולה מובטחת נשמעת יפה יותר על הקלף מאשר בפועל. וכשבא משה ומספר להם שהגאולה לא תגיע מיד אלא כוללת את הירידה הזו – לא מוכנים ישראל לקבלהּ. עבודה זרה, במקרה זה, פירושה להיאחז בציור העבר של הבטחת הגאולה ולא לקבל אותה כפי שהיא מתרחשת בפועל.

קוצר הרוח מוצא לגיטימציה בעבר, בהווה ובעתיד. חוסר המוכנות לשמוע על משה נמצאת ברצון להמשיך את המוכר, לברוח מהקיים ולחוות את החלום. הניתוק הזה יוצר את הפער בין האמת ומי שאמור לקבלהּ. אולי חוסר המוכנות הזו וחוסר הקבלה הזו יצרו אסוציאציה מעניינת אצל רש"י. הוא מביא מדרש על אכזבתו של הקב"ה ממשה, ועל אבידת האבות. גם משה, בסוף הפרשה הקודמת, מבטא קוצר רוח מסויים ביחס לגאולת ישראל מעבדות מצרים. כנגד קוצר רוח זה, אומר הקב"ה "חבל על דאבדין ולא משתכחין", ומנסה ללמד את משה לקבל את הציפייה, לקבל את תוכניתו של הא-ל שאיננה תמיד מקבילה לתוכנית שלך. וכמסקנה אומר רש"י: 

לכך אני אומר יתיישב המקרא על פשוטו דבר דבור על אופניו, והדרשה תידרש, שנאמר, הלא כה דברי כאש נאום ה' וכפטיש יפוצץ סלע, מתחלק לכמה ניצוצות.

כאן, באופן חביב ביותר, פונה התורה (ע"פ רש"י) לא רק למשה הגואל ולבני ישראל הנגאלים משעבוד מצרים, אלא לכל קורא וקורא, בבקשה לאורך רוח וגמישות לא רק בציפייתו לגאולה אלא בכל הליכות החיים וביחס לכל ניצוץ וניצוץ הניתז מדיבורו הבוער של הקב"ה. 
� צאצאי יוסף צריכים להוסיף כאן עוד עשרים ושתיים שנה.


� בתרגום הזקנים (כפי שמכנה ראב"ע את תרגום השבעים המצוטט בחז"ל) מוסבר ש-430 שנה ישבו עם ישראל בארצות לא להם עד גאולת מצרים. וראו גם את התרגום המיוחס ליונתן בן עוזיאל שמציע רעיון מרתק.

